b'\n_START_ARTICLE_\n2577 Lietuva\n_START_PARAGRAPH_\n2577 Lietuva (2577 Litva), 1975 EE3 \xe2\x80\x93 vienas i\xc5\xa1 9 asteroid\xc5\xb3, turin\xc4\x8di\xc5\xb3 lietuvi\xc5\xa1k\xc4\x85 pavadinim\xc4\x85. Skersmuo ~8 km. Orbita gana apskrita, bet gerokai pakrypusi \xc4\xaf \xc5\xbdem\xc4\x97s orbitos plok\xc5\xa1tum\xc4\x85. Orbitos elementai: 1.904 a.v., e=0.138, i=22.9, P=2.63 m. Skrieja vidiniame asteroid\xc5\xb3 \xc5\xbeiedo pakra\xc5\xa1tyje. Apytikris nuotolis nuo Saul\xc4\x97s \xe2\x80\x93 285 mln. km. Aplink Saul\xc4\x99 apsisuka per 2 metus ir 7,5 m\xc4\x97nesio.\n_START_SECTION_\nAtradimas\n_START_PARAGRAPH_\n1975 kovo 12 asteroid\xc4\x85 Nikolajus \xc4\x8cernych atrado Krymo observatorijoje . Atradimo metu Lietuvos asteroidas buvo Mergel\xc4\x97s \xc5\xbevaig\xc5\xbedyne ir atrod\xc4\x97 kaip 15-ojo ry\xc5\xa1kio judanti \xc5\xbevaig\xc5\xbed\xc4\x97. I\xc5\xa1 prad\xc5\xbei\xc5\xb3 \xc5\xa1is asteroidas pavadintas 1975 EE3. Tuo pa\xc4\x8diu teleskopu asteroidas dar kart\xc4\x85 nufotografuotas t\xc5\xb3 pa\xc4\x8di\xc5\xb3 met\xc5\xb3 kovo 15 ir 28 d.\n_START_SECTION_\nSteb\xc4\x97jimai\n_START_PARAGRAPH_\n1976 m. rugs\xc4\x97jo 24 ir 28 d. Nikolajus \xc4\x8cernych rado ne\xc5\xbeinom\xc4\x85 asteroid\xc4\x85 \xc5\xbduv\xc5\xb3 \xc5\xbevaig\xc5\xbedyne, net ne\xc4\xaftardamas, kad tai tas pats 1975 m. objektas._NEWLINE_Amerikos astronomas E. Bouelas pagal 1975 ir 1976 m. steb\xc4\x97jimus apskai\xc4\x8diavo asteroido orbit\xc4\x85. Numatytoje vietoje 1979 m. gruod\xc4\xaf asteroid\xc4\x85 surado El Leonsito observatorija Argentinoje, v\xc4\x97liau 1981 m. rugpj\xc5\xabt\xc4\xaf ir rugs\xc4\x97j\xc4\xaf \xe2\x80\x93 dvi JAV observatorijos._NEWLINE_Tarptautinio ma\xc5\xbe\xc5\xb3j\xc5\xb3 planet\xc5\xb3 centro astronomas K. Bardvelas sen\xc5\xb3 steb\xc4\x97jim\xc5\xb3 kataloguose rado dar tris 1975 EE3 steb\xc4\x97jimus \xe2\x80\x93 pirmoji nuotrauka gauta 1934 m. lapkrit\xc4\xaf, kitos dvi \xe2\x80\x93 1954 m. gegu\xc5\xbe\xc4\x97s m\xc4\x97nes\xc4\xaf. Remdamasis visais surinktais steb\xc4\x97jim\xc5\xb3 rezultatais ir Saul\xc4\x97s sistemos planet\xc5\xb3 sukeliamais trikdymais Bardvelas apskai\xc4\x8diavo tiksli\xc4\x85 1975 EE3 orbit\xc4\x85.\n_START_SECTION_\nPavadinimo keitimas\n_START_PARAGRAPH_\n1982 m. kovo 9 d. Tarptautinis ma\xc5\xbe\xc5\xb3j\xc5\xb3 planet\xc5\xb3 centras asteroid\xc4\x85 \xc4\xaftrauk\xc4\x97 \xc4\xaf katalog\xc4\x85 2577-uoju numeriu. N. \xc4\x8cernych \xc5\xa1iam asteroidui pasi\xc5\xabl\xc4\x97 Lietuvos vard\xc4\x85. 1982 m. gruod\xc5\xbeio 1 d. pavadinimas patvirtintas.'